Nog ŉ slag vir Tshwane oor slimmeterkontrakFoto: enca.com Die hof het die tussentydse bevel vandag toegestaan. Die geld sou die onreëlmatige slimmeterkontrak met PEU Capital verder befonds het. AfriSake meen die munisipaliteit het op ŉ onwettige wyse die ooreenkoms met PEU Capital aangegaan en daarom is dit fundamenteel onregmatig. Die munisipaliteit het reeds R880 miljoen in die 2014/2015-boekjaar aan PEU Capital betaal, maar in Mei verlede jaar aangekondig die kontrak word beëindig omdat dit te duur is. Die kansellasiekoste is egter nooit volledig bekend gemaak nie. “Dit is uiters kommerwekkend dat die metroraad niks daarmee verkeerd sien om met dié transaksie voort te gaan nie en boonop dink dat dit ongemerk kan gebeur. Ons is bly die hooggeregshof het die bevel teen die munisipaliteit toegestaan en ŉ transaksie verhoed wat duidelik tot nadeel van belastingbetalers in die stad is,” sê Armand Greyling, regs- en beleidsanalis vir AfriSake. “Die transaksie is niks meer as ŉ onreëlmatige uitgawe ten koste van hardwerkende Suid-Afrikaanse belastingbetalers nie. AfriSake bly verbind tot die vernietiging van korrupsie en die geveg vir die regte van alle belastingbetalers. Die hof sal die saak weer op 5 Julie 2016 aanhoor om die bevel finaal te bekragtig.”